………………………..

……………………….. г.

|  |  |
| --- | --- |
| **ДО**  **МИНИСТЪРА НА**  **ЗЕМЕДЕЛИЕТО И ХРАНИТЕ**  **Г-Н КИРИЛ ВЪТЕВ** | **ОДОБРИЛ,**  **МИНИСТЪР:**  **КИРИЛ ВЪТЕВ** |

**ДОКЛАД**

от Александър Йоцев – заместник-министър на земеделието и храните

**Относно:** Проект на Наредба за изменение и допълнение на Наредба № 8 от 2020 г. за условията и реда за извършване на дезинфекция, дезинсекция, дератизация и девастация при ограничаване и ликвидиране на болестите по животните

**УВАЖАЕМИ ГОСПОДИН МИНИСТЪР,**

На основание чл. 117, ал. 6 от Закона за ветеринарномедицинската дейност, внасям за одобряване проект на Наредба за изменение и допълнение на Наредба № 8 от 2020 г. за условията и реда за извършване на дезинфекция, дезинсекция, дератизация и девастация при ограничаване и ликвидиране на болестите по животните.

**Причини, които налагат приемането на акта**

С Наредба № 8 от 2020 г. за условията и реда за извършване на дезинфекция, дезинсекция, дератизация и девастация при ограничаване и ликвидиране на болестите по животните (обн., ДВ, бр. 97 от 2020 г.) са регламентирани условията и редът за извършване на дезинфекции, дезинфекции, дератизации и девастации (ДДДД) при ограничаване и ликвидиране на огнища на заразни болести по животните в обектите по чл. 129, ал. 1 от Закона за ветеринарномедицинската дейност (ЗВД), на граничните инспекционни ветеринарни пунктове по чл. 185, ал. 1 от ЗВД, при ликвидиране на последствията от природни бедствия и производствени аварии, при които са засегнати животни, с цел предотвратяване на епизоотии и зоонози, както и условията и редът за провеждане на курсовете за придобиване на правоспособност за извършване на тези дейности.

Съгласно чл. 3, ал. 1, т. 2 от Наредба № 8 от 2020 г. собствениците или ползвателите на обектите, в които е констатирано огнище на заразна болест по животните са длъжни да почистят и приведат обектите в добро санитарно състояние с ниско ниво на проницаемост на членестоноги, вредни гризачи и хелминти и да осигуряват извършването на необходимите мероприятия по ДДДД за ликвидиране на огнището.

Почистването, дезинфекцията и дезинсекцията на животновъдни обекти засегнати от особено опасна заразна болест обект са едни от основните и най-ефективни мерки за намаляване на наличието на болестотворни агенти в засегнатия животновъден обект след отстраняване от него на засегнатите животни. Съгласно изискванията на Делегиран Регламент (ЕС) 2020/687 на Комисията от 17 декември 2019 година за допълнение на Регламент (ЕС) 2016/429 на Европейския парламент и на Съвета по отношение на правила за профилактика и контрол на някои болести от списъка (OB L 174, 3.6.2020 г.), с цел минимализиране на риска от разпространение на болестта, Българската агенция по безопасност на храните (БАБХ) следва да разпореди и да контролира извършването на тези дейности в засегнатите обекти, а съгласно изискванията на чл. 117, ал. 5 от ЗВД извършването на тези дейности може да бъде възложено от БАБХ на физически или юридически лица, които притежават удостоверение за придобита квалификация за извършване на съответната дейност.

Съгласно Приложение I, т. 1.4.1 от Регламент (ЕС) 2021/690 на Европейския парламент и на Съвета от 28 април 2021 година за създаване на програма за вътрешния пазар, конкурентоспособността на предприятията, включително малките и средните предприятия, областта на растенията, животните, храните и фуражите, и европейската статистика (програма „Единен пазар“), и за отмяна на Регламенти (ЕС) № 99/2013, (ЕС) № 1287/2013, (ЕС) № 254/2014 и (ЕС) № 652/2014 (OB L 153, 3.5.2021 г.),разходите за почистване, дезинсекция и дезинфекция на стопанствата и оборудването въз основа на епидемиологията и характеристиките на патогена, направени от държавите членки при прилагането на спешните ветеринарни мерки, могат да бъдат допустими за финансиране от Европейската комисия. Към настоящият момент в националното законодателство не е установено кой следва да покрие разходите за извършване на тези дейности и предвид на факта, че разходите подлежат на възстановяване от Европейската комисия следва да бъдат включени към средствата за покриване на разходите, свързани с епизоотични рискове.

В рамките на работната група създадена със Заповед РД № 09-156 от 22.09.2022 г. на министъра на земеделието, със задача изготвяне на проект на Постановление на Министерския съвет за изменение и допълнение на Наредбата за условията и реда за разходване на средствата за обезщетяване на собствениците на животни в случаите по чл. 47, ал. 1 от ЗВД (издадена на основание чл. 109 от ЗВД) постъпи предложение от Асоциация на свиневъдните в България (АСБ), разходите за ликвидиране на заразените животни, почистване и дезинфекция на засегнатите обекти, да се определят еднозначно, за сметка на държавния бюджет. Предложен е и примерен механизъм за оценка на необходимите средства за ликвидиране на огнищата на Африканска чума по свинете, както и при желание от страна на собственика дезинфекцията и почистването на обектите да бъдат извършвани преимуществено от персонала на обекта под наблюдението на компетентните органи в съответствие с изискванията на чл. 30, параграф 3 от Делегиран Регламент (ЕС) 2020/689 на Комисията от 17 декември 2019 година за допълнение на Регламент (ЕС) 2016/429 на Европейския парламент и на Съвета по отношение на правилата за надзор, програмите за ликвидиране и статута „свободен от болест“ за някои болести от списъка и нововъзникващи болести (OB L 174, 3.6.2020г.). В допълнение постъпи и становище от Съюза на птицевъдите в България с искане за сформиране на работна група със задача изготвяне на проект на наредба за изменение и допълнение на действащата Наредба № 8 от 2020 г.

С писмо с рег. № 13-2631/14.11.2022 г. от Българската агенция по безопасност на храните (БАБХ) е изискано становище относно предложението постъпило от АСБ, съгласно което БАБХ счита, че следва да се прилага унифициран подход при извършването на ДДДД мероприятия в обекти след констатиране на заразно заболяване, чрез заплащане от държавния бюджет и последващо съфинансиране от Европейската комисия при ясни критерии за извършените дейности, зает персонал и разходвани материали.

**Цели**

С проекта на Наредба се осигуряват условия за своевременно извършване на дейностите по почистване, дезинфекция и дезинсекция на засегнатите животновъдни обекти и предотвратяване на възможността от разпространение на заразното заболяване. В съответствие с препоръките в Доклади за контрол на разходите извършени от Българската агенция по безопасност на храните по програмите за Спешни мерки за борба с африканската чума по свинете в България в периода 30 август 2018-31 декември 2019 г. (Audit. A3. SANTE.08.2020), Спешни мерки за борба с африканската чума по свинете в България в през 2020 г. (AUDIT. R3. SANTE.12.2023) и Спешни мерки за борба с инфлуенцата по птиците в България в периода 1 януари 2019-30 септември 2020 г. (AUDIT. А3. SANTE.04.2021), както и Насоки за държавите-членки за финансиране на спешни ветеринарни мерки (SANTE/EM/AH/2023/Версия 1), с проекта се въвежда унифициран подход при сключване на договорите между областните дирекции по безопасност на храните и физическите и юридически лица извършващи тези дейности.

**Финансови и други средства, необходими за прилагането на новата уредба**

Необходимите средства за покриване на разходите за почистване, дезинфекция и дезинсекция на обекти след възникване на особено опасна заразна болест по животните не могат да бъдат прогнозирани с точност, поради непредвидимостта на заразните заболявания и вида на засегнатите обекти.

След заплащане от разходите за почистване, дезинфекция и дезинсекция от държавния бюджет, същите подлежат на възстановяване от Европейската комисия, съгласно изискванията на Приложение I, т. 1.4.1 от Регламент (ЕС) 2021/690 на Европейския парламент и на Съвета от 28 април 2021 година за създаване на програма за вътрешния пазар, конкурентоспособността на предприятията, включително малките и средните предприятия, областта на растенията, животните, храните и фуражите, и европейската статистика.

Промените в наредбата не налагат допълнителни разходи за нейните адресати. За приемането на акта не са необходими допълнителни разходи, трансфери или други плащания по бюджета на Министерството на земеделието и храните.

**Очаквани резултати от прилагането на акта**

С предложения проект на Наредба за изменение и допълнение на Наредба № 8 от 2020 г. за условията и реда за извършване на дезинфекция, дезинсекция, дератизация и девастация при ограничаване и ликвидиране на болестите по животните, се създават условия за своевременно извършване на дейностите по почистване, дезинфекция и дезинсекция на засегнатите животновъдни обекти и предотвратяване на възможността от разпространение на заразното заболяване.

Въвеждат се минимални реквизити, които следва да съдържат договорите, които се сключват между които съответната областна дирекция по безопасност на храните и физическите и юридическите лицата, които извършват тези дейности в обектите.

**Анализ за съответствие с правото на Европейския съюз**

С проекта на наредба не се транспонират актове на Европейския съюз, поради което не е необходимо да бъде изготвена и представена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени. Приложена е справка за отразяване на постъпилите становища

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 117, ал. 6 от Закона за ветеринарномедицинската дейност, предлагам да издадете приложената Наредба за изменение и допълнение на Наредба № 8 от 2020 г. за условията и реда за извършване на дезинфекция, дезинсекция, дератизация и девастация при ограничаване и ликвидиране на болестите по животните.

|  |  |
| --- | --- |
| **Приложение:** | 1. Проект на Наредба за изменение и допълнение на Наредба № 8 от 2020 г. за условията и реда за извършване на дезинфекция, дезинсекция, дератизация и девастация при ограничаване и ликвидиране на болестите по животните; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от обществената консултация, заедно с обосновка за неприетите предложения; 5. Предложения и становища, постъпили от обществената консултация. |

**АЛЕКСАНДЪР ЙОЦЕВ**

*Заместник-министър*